เอกสารแนบ 3 รายงานคณะกรรมการตรวจสอบ

เอกสารแนบ 4 รายงานความรับผิดชอบของคณะกรรมการธนาคาร

ต่อรายงานทางการเงิน

เอกสารแนบ 5 หนังสือรับรองงบการเงิน (แบบ 56-3)

เอกสารแนบ 3

รายงานคณะกรรมการตรวจสอบ

คณะกรรมการตรวจสอบได้รับมอบหมายภารกิจจากคณะกรรมการธนาคารในการปฏิบัติหน้าที่ต่างๆ
ให้เป็นไปตามข้อกำหนดของตลาดหลักทรัพย์แห่งประเทศไทยและกฎหมายที่เกี่ยวข้องกับธนาคาร

คณะกรรมการตรวจสอบของธนาคารประกอบด้วยกรรมการอิสระ จำนวน 3 ท่าน
ซึ่งคณะกรรมการตรวจสอบจะมีการประชุมเป็นประจำทุกเดือน สำหรับปี 2552 ที่ผ่านมา
คณะกรรมการตรวจสอบมีการเปลี่ยนแปลงเนื่องจากครบวาระและมีการแต่งตั้งกรรมการใหม่
โดยมีการประชุมตลอดทั้งปี รวม 12 ครั้ง ดังนี้ นายเตชะพิทย์ แสงสิงแก้ว
อดีตประธานคณะกรรมการตรวจสอบ และ นาย ธาริน ทิวารี อดีตกรรมการตรวจสอบ เข้าประชุม
รวม 7 ครั้ง (ประชุมครั้งสุดท้ายเดือนกันยายน ) นายชัชวาล เอี่ยมศิริ กรรมการตรวจสอบ
เข้าประชุม รวม 11 ครั้ง Dato' shaarani bin lbrahim เข้าประชุม รวม 10 ครั้ง (
ประชุมครั้งแรกเดือนเมษายน ) และนายสุคนธ์ กาญจนหัตถกิจ
ประธานคณะกรรมการตรวจสอบคนใหม่ เข้าประชุมรวม 5 ครั้ง (ประชุมครั้งแรกเดือนตุลาคม )

คณะกรรมการตรวจสอบปฏิบัติหน้าที่ตามที่กำหนดในกฎบัตรคณะกรรมการตรวจสอบซึ่งได้รับอนุมัติจากคณะกรรมการธนาคาร
โดยจะครอบคลุมงานตรวจสอบของธนาคาร บริษัทในเครือของธนาคาร
และงานของทีมกำกับการปฏิบัติงานและสอบทานสินเชื่อ
สาระสำคัญในการประชุมครอบคลุมเนื้อหาดังนี้

1.  พิจารณาและอนุมัติแผนงานตรวจสอบและงบประมาณประจำปี ของด้านตรวจสอบภายใน
    และทีมกำกับการปฏิบัติงานและสอบทานสินเชื่อ พร้อมทั้งทบทวนแนวทางปฏิบัติงาน
    และการพัฒนาบุคลากรของด้านตรวจสอบภายใน
    และทีมกำกับการปฏิบัติงานและสอบทานสินเชื่อให้ทันสมัย
    สอดคล้องตามแนวทางปฏิบัติสากลและตามที่ธนาคารแห่งประเทศไทยกำหนด

2.  พิจารณางบและรายงานทางการเงินให้ถูกต้องตามหลักการบัญชีที่รับรองโดยทั่วไป
    รวมทั้งคัดเลือก เสนอแต่งตั้ง
    และเสนอค่าตอบแทนผู้สอบบัญชีของธนาคารต่อคณะกรรมการของธนาคารและ ผู้ถือหุ้น

3.  พิจารณาและให้ความเห็นและข้อเสนอแนะรายงานผลการตรวจสอบของด้านตรวจสอบภายใน
    ทั้งงานของฝ่ายตรวจสอบภายใน และฝ่ายตรวจสอบเทคโนโลยีสารสนเทศและความเสี่ยง

4.  พิจารณารายงานการสอบทานเงินให้สินเชื่อและภาระผูกพัน
    ตามข้อกำหนดของธนาคารแห่งประเทศไทยและระเบียบงานของธนาคาร

5.  พิจารณารายงานการตรวจสอบคุณภาพสินเชื่อ กระบวนการอำนวยสินเชื่อ การอนุมัติสินเชื่อ
    รวมทั้งการปฏิบัติงานติดตามภายหลังการอนุมัติสินเชื่อแก่ลูกหนี้ธนาคาร

6.  พิจารณารายงานการกำกับการปฏิบัติงานธุรกรรมหลักทรัพย์ในประเภทที่ธนาคารได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย
    ตลอดจนให้เป็นไปตามที่กฎหมายกำหนด

7.  พิจารณารายงานการกำกับการนำส่งแบบรายงานการทำธุรกรรมให้สำนักงานป้องกันและปราบปรามการฟอกเงิน
    ตามพระราชบัญญัติป้องกันและปราบปรามการฟอกเงินตลอดจนรายงานการให้ข้อมูลแก่หน่วยงานทางการที่สอบถามมายังธนาคาร

8.  พิจารณาข้อสังเกตของผู้สอบบัญชีรับอนุญาต ผู้ตรวจการธนาคารพาณิชย์
    ธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์
    ตลาดหลักทรัพย์แห่งประเทศไทย และด้านตรวจสอบภายใน
    เพื่อสั่งการและติดตามให้หน่วยงานที่เกี่ยวข้องดำเนินการแก้ไขอย่างต่อเนื่องและจริงจัง

9.  ร่วมหารือและแลกเปลี่ยนข้อคิดเห็นกับฝ่ายจัดการของธนาคาร และผู้สอบบัญชีรับอนุญาต
    เป็นครั้งคราว เพื่อรับทราบข้อสังเกตและแลกเปลี่ยนความคิดเห็นอย่างต่อเนื่อง

คณะกรรมการตรวจสอบได้ปฏิบัติภารกิจและหน้าที่อย่างอิสระและด้วยความระมัดระวัง
รวมทั้งแสดงความคิดเห็นอย่างเต็มที่เพื่อผลประโยชน์ขององค์กร
จากการปฏิบัติภารกิจของคณะกรรมการตรวจสอบที่ผ่านมา
คณะกรรมการตรวจสอบมีความเห็นว่าระบบการควบคุมภายในของธนาคารมีประสิทธิผลและมีความเหมาะสมกับการดำเนินธุรกิจของธนาคาร
มีการรายงานผลการตรวจสอบในเรื่องที่สำคัญๆโดยด้านตรวจสอบภายใน
และทีมกำกับการปฏิบัติงานและสอบทานสินเชื่อ ซึ่งรายงานตรงต่อคณะกรรมการตรวจสอบ
เพื่อสั่งการให้มีการปรับปรุงแก้ไขอย่างจริงจัง
พร้อมทั้งติดตามการแก้ไขตามข้อเสนอแนะอย่างใกล้ชิดเพื่อให้มั่นใจว่าการแก้ไขได้มีการดำเนินการอย่างมีสัมฤทธิผล

( นายสุคนธ์ กาญจนหัตถกิจ )

ประธานคณะกรรมการตรวจสอบ

เอกสารแนบ 4

รายงานความรับผิดชอบของคณะกรรมการธนาคารต่อรายงานทางการเงิน

คณะกรรมการธนาคารเป็นผู้รับผิดชอบต่องบการเงินของ ธนาคาร ซีไอเอ็มบี ไทย จำกัด (มหาชน)
และบริษัทย่อย รวมทั้งสารสนเทศทางการเงินที่ปรากฏในรายงานประจำปี
งบการเงินสำหรับปีสิ้นสุดวันที่ 31 ธันวาคม 2552
ได้จัดทำขึ้นตามมาตรฐานการบัญชีที่รับรองทั่วไปในประเทศไทย และตามมาตรฐานการบัญชีสากล
โดยเลือกใช้นโยบายบัญชีที่เหมาะสมและมีความต่อเนื่อง
ใช้ดุลพินิจอย่างระมัดระวังและใช้ประมาณการที่เหมาะสมที่สุดในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
รวมทั้งการปฏิบัติตามประกาศของธนาคารแห่งประเทศไทยและข้อบังคับของตลาดหลักทรัพย์แห่งประเทศ

คณะกรรมการธนาคารได้จัดให้มีและดำรงรักษาไว้ซึ่งระบบการควบคุมภายในที่เหมาะสมและมีประสิทธิผลเพื่อให้มั่นใจได้อย่างมีเหตุผลว่าการบันทึกข้อมูลทางบัญชีมีความถูกต้อง
ครบถ้วน และเพียงพอที่จะดำรงรักษาไว้ซึ่งทรัพย์สิน
และเพื่อเป็นการป้องกันการทุจริตหรือการปฏิบัติที่มีความผิดปกติอย่างมีสาระสำคัญ

ในการนี้
คณะกรรมการธนาคารได้แต่งตั้งคณะกรรมการตรวจสอบซึ่งประกอบด้วยกรรมการอิสระเป็นผู้ดูแลรับผิดชอบเกี่ยวกับคุณภาพของรายงานทางการเงิน
และระบบควบคุมภายใน ทั้งนี้
ความเห็นของคณะกรรมการตรวจสอบในเรื่องเหล่านี้จะปรากฏในรายงานของคณะกรรมการตรวจสอบซึ่งแสดงไว้ในรายงานประจำปี

คณะกรรมการธนาคารมีความเห็นว่าระบบการควบคุมภายในของธนาคารโดยรวมอยู่ในระดับที่น่าพอใจและสามารถสร้างความเชื่อมั่นอย่างมีเหตุผลต่อความเชื่อถือได้ในงบการเงินของธนาคารและบริษัทย่อย
ณ วันที่ 31 ธันวาคม 2552

(นายจักรมณฑ์ ผาสุกวนิช) (นายสุภัค ศิวะรักษ์)

ประธานกรรมการ กรรมการผู้จัดการใหญ่และประธานเจ้าหน้าที่บริหาร

เอกสารแนบ 5

แบบ 56-3

หนังสือรับรองงบการเงิน

งบการเงินของ ธนาคาร ซีไอเอ็มบี ไทย จำกัด (มหาชน)

สำหรับรอบระยะเวลาบัญชีสิ้นสุดวันที่ 31 ธันวาคม 2552

ชื่อผู้สอบบัญชี นางสาวรัตนา จาละ สังกัดสำนักงาน บริษัท สำนักงาน เอินส์ท แอนด์ ยัง จำกัด .

บริษัทได้พิจารณาข้อมูลในงบการเงินนี้ซึ่งเป็นข้อมูลที่มาจากการจัดทำด้วยความระมัดระวังของผู้บริหารระดับสูงสุดของบริษัทและผู้บริหารระดับสูงที่รับผิดชอบงานด้านบัญชีของบริษัท
บริษัทขอรับรองว่า

(1) งบการเงินนี้ ได้แสดงข้อมูลอย่างถูกต้องครบถ้วนในสาระสำคัญเกี่ยวกับ ฐานะการเงิน
    ผลการดำเนินงาน และกระแสเงินสดของบริษัทและบริษัทย่อยแล้ว

(2) บริษัทได้จัดให้มีระบบการเปิดเผยข้อมูลที่ดี
    เพื่อให้แน่ใจว่าบริษัทได้เปิดเผยข้อมูลในส่วนที่เป็นสาระสำคัญทั้งของบริษัทและบริษัทย่อยอย่างถูกต้องครบถ้วนแล้ว
    รวมทั้งควบคุมดูแลให้มีการปฏิบัติตามระบบดังกล่าว

(3) บริษัทได้จัดให้มีระบบการควบคุมภายในที่ดี และควบคุมดูแลให้มีการปฏิบัติตามระบบดังกล่าว
    และบริษัทได้แจ้งข้อมูลการประเมินระบบการควบคุมภายใน ณ วันที่ 31 ธันวาคม 2552
    ต่อผู้สอบบัญชีและคณะกรรมการตรวจสอบของบริษัทแล้ว
    ซึ่งครอบคลุมถึงข้อบกพร่องและการเปลี่ยนแปลงที่สำคัญของระบบการควบคุมภายใน
    รวมทั้งการกระทำที่มิชอบที่อาจมีผลกระทบต่อการจัดทำรายงานทางการเงินของบริษัทและบริษัทย่อย

ชื่อ ตำแหน่ง ลายมือชื่อ*

1. นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร

2. นายปรีชา อุ่นจิตติ กรรมการ

*หมายเหตุ
หากเกิดกรณีที่บุคคลผู้มีอำนาจลงนามไม่สามารถลงนามในหนังสือรับรองงบการเงินในวันที่มีการยื่นหนังสือต่อสำนักงานได้
บริษัทซึ่งเป็นผู้ออกหลักทรัพย์จะต้องดำเนินการให้บุคคลนั้นลงนามในเอกสารทันทีเมื่อกรณีอันเป็นเหตุให้ไม่สามารถลงนามได้สิ้นสุดลง
เว้นเสียแต่ว่าบุคคลนั้นอยู่ภายใต้สภาวะที่ไม่สามารถควบคุมตนเองได้อันเป็นผลสืบเนื่องมาจากการเจ็บป่วยทางร่างกายหรือจิตใจ
ในกรณีดังกล่าว
บริษัทไม่จำเป็นต้องดำเนินการให้บุคคลนั้นลงนามในหนังสือรับรองงบการเงินแต่อย่างใด